Publication: Magyar Közlöny
Issue: MK-2000-5 (Year: 2000, Number: 5)
Era: 1990-2004
Section: Az ARTISJUS Magyar Szerzői Jogvédő Iroda Egyesület a szerzői jogról szóló 1999. évi LXXVI. törvény (a továbbiakban: Szjt.) 20. § (1) és (2) bekezdése alapján
Paragraph Index: 603

1. Az előadóművészi és hangfelvétel előállítói jogdíj mértéke 1.1. A hangfelvételt sugárzás útján a nyilvánossághoz közvetítő felhasználó, az előadóművésznek és a hangfelvétel előállítójának együttesen, költségvetési támogatása 1%-ának, továbbá előfizetői díjbevételei 2%-ának, valamint reklám- és szponzorációs bevételei 4%-ának megfelelő együttes összegű jogdíjat köteles fizetni. 2000/5. szám 1.2. A felhasználó az 1.1. pontban meghatározott együttes összegű jogdíjat köteles fizetni akkor is, ha a hangfelvételt nem sugárzással, hanem vezeték útján vagy bármely más hasonló eszközzel vagy módon — ideértve a számítógépes hálózat igénybevételét is — közvetíti a nyilvánossághoz. 1.3. A hangfelvételnek a sugárzással egy időben, számítógépes hálózat igénybevételével is történő nyilvánossághoz közvetítéséért („streaming”) a felhasználó az 1.1. pont szerint fizetendő együttes összegű jogdíjon felül annak 5%-át köteles fizetni. 1.4. Az 1. pontban említett reklám- és szponzorációs bevételen a bármilyen forrásból származó mindazon befizetéseket és dolog átadásával vagy tevékenység végzésével teljesített szolgáltatásokat érteni kell, amelyekre az adott felhasználó beszámolási/könyvvezetési kötelezettsége a mindenkor hatályos számviteli jogszabályok értelmében kiterjed. 1.5. A 1.1.— 1.3. pontokban meghatározott jogdíj megfizetésén túl engedélyt kell kérni az érintett szerzők közös jogkezelő szervezetétől is. 1.6. Az 1.1.—1.3. pontokban meghatározott jogdíj megfizetése a felhasználót nem jogosítja arra, hogy a hangfelvételt olyan módon tegye a nyilvánosság számára hozzáférhetővé, hogy a közönség tagjai mind az egyes hangfelvételeket, mind pedig a hozzáférés helyét és idejét egyénileg választhassák meg („lehívás”). A hangfelvétel lehívásához engedélyt kell kérni az érintett szerzőktől, előadóművészektől és hangfelvétel előállítóktól.

Source: https://magyarkozlony.hu/hivatalos-lapok/2bb6df68a9f6ff5a5410bba9ec7730e900bbe467/dokumentumok/592771f0148ef37d9635c764c63a9a4831e28454/letoltes